Slegs een werkende veldhospitaal vir Gauteng, Oos-Kaap‘n Veldhospitaal in Kaapstad. (Foto: Courtney Africa/ANA) Die minister van gesondheid, Zweli Mkhize, het Donderdag in die parlement onthul dat daar tussen Gauteng en die Oos-Kaap slegs een behoorlike veldhospitaal is. Hierdie twee provinsies toon tans die skerpste toename in Covid-19-gevalle en -sterftes. Gauteng, wat die huidige episentrum van Covid-19 is, het onlangs die Nasrec-fasiliteit bekendgestel wat tans as ŉ kwarantynfasiliteit gebruik word, eerder as ŉ volledige veldhospitaal. Siviwe Gwarube, DA-LP en woordvoerder oor gesondheid, sê in hierdie stadium is die Nasrec-fasiliteit nie toegerus om ŉ veldhospitaal te wees nie. Sy sê die belangrikste verskil tussen ŉ kwarantynfasiliteit en ŉ veldhospitaal is die teenwoordigheid van hospitaalbeddens, suurstoftoevoer en personeellede. “Die provinsie het ŉ hospitaal nodig wat die druk op die hospitale wat tans hul volle kapasiteit bereik het, te kan verlig,” sê Gwarube. Mkhize het in die parlement bevestig die Nasrec-sentrum sal binnekort met meer toerusting en personeellede toegerus word om dit ten volle funksioneel as veldhospitaal te maak. Die Oos-Kaap beskik oor ŉ veldhospitaal wat deur die privaat mediese sektor aan die departement van gesondheid geskenk is. Die provinsie se gesondheidstelsel is egter besig om in duie te stort met mediese fasiliteite wat nie oor genoeg kapasiteit beskik nie, onvoldoende ambulanse in gebiede soos Nelson Mandelabaai-metro en chroniese personeeltekorte. Gwarube sê Mkhize moet die Oos-Kaap dringend ingevolge artikel 100 van die Grondwet onder administrasie plaas om sodoende ŉ operasionele span saam te stel wat die situasie sal red voordat nog meer mense aan Covid-19 in die provinsie omkom. Intussen het Jack Bloom, die DA se woordvoerder oor gesondheid in Gauteng, sy kommer uitgespreek oor die gerugte van suurstoftekort in hospitale in Gauteng. Hy sê die Charlotte Maxeke-hospitaal in Johannesburg het onder meer ŉ tekort aan suurstof vir pasiënte. “Volgens prof. Francois Venter van die Universiteit van die Witwatersrand kon die Gautengse departement van gesondheid nie daarin slaag om voldoende suurstof aan openbare hospitale en klinieke te verskaf nie,” sê Bloom. Volgens Bloom word suurstof tussen pasiënte wat dit broodnodig het, gedeel. “Van die pasiënte word vir ŉ uur suurstof toegedien terwyl ander pasiënte dan in daardie uur glad nie suurstof kry nie,” sê hy. Hy sê daar word nou eers suurstofpunte by beddens in die Nasrec-sentrum gesit. “Die verskaffing van suurstof deur ŉ masker of deur die neus het talle Covid-19-pasiënte al gehelp om sonder ŉ ventilator asem te haal,” sê Bloom. Mkhize het verder in die parlement bevestig dat Limpopo, Noord-Kaap en Mpumalanga teen einde Junie oor nog geen veldhospitaal beskik het nie. Die Wes-Kaap is die enigste provinsie waarin alle beplande veldhospitale voltooi is. Dié hospitale beskik oor 1 268 beddens. Gwarube sê die DA het die regering se strategie ondersteun om die land onder 21 dae van landwye algehele afsondering te plaas om sodoende hospitale vir die infeksievlaag voor te berei. “Dit word egter al hoe duideliker dat die amper 100 dae van afsondering vermors is omdat die regering nie die tydperk benut het om die hospitaalkapasiteit doeltreffend op te bou nie,” sê sy.